Zvolenská, Zuzana, ministerka zdravotníctva SR (2014-05-15):
Ďakujem veľmi pekne, pani predsedajúca. Vážený pán poslanec, dovoľte mi, aby som vám odpovedala na vašu otázku týkajúcu sa posunu projektu eHealth na júl 2015. Niet pochýb o tom, že ako bývalý minister zdravotníctva priamo riadiaci program elektronizácie zdravotníctva, takzvaný eHealth, dokážete rozlíšiť medzi jednotlivými projektmi v rámci tohto programu. Dovoľte, aby som aj napriek tomu pripomenula zopár faktov. V súčasnosti sa realizuje projekt takzvanej Elektronickej služby zdravotníctva. V rámci tohto projektu prebieha niekoľko procesov súčasne. Je to budovanie základnej infraštruktúry elektronizácie zdravotníctva, vývoj hlavných funkcionalít a zabezpečenie centrálnej platformy systému serverovej. Samotný projekt bol naštartovaný ešte v apríli 2010. Čo sa však dialo ďalej. Po nástupe vlády Ivety Radičovej ste to boli ale práve vy, ktorý ste práce, ako sám hovoríte aj potvrdzujete, na tomto mimoriadne dôležitom projekte zastavili. Aké kroky sa vykonali na vývoji projektu Dadoka za obdobie vašej vlády, to sa môžeme skutočne len domnievať, pretože nám chýba základná dokumentácia. Pravdou však je, že po vás zostali negatívne výsledky, na ktoré sa budú skladať daňami občania tohto štátu. Dovoľte mi zmieniť sa napríklad o podpise dodatku č. 2 k Zmluve o dielo, ktoré ste podpísali bez predchádzajúceho verejného obstarávania na predmet tohto dodatku, čo viedlo k spochybneniu oprávnenosti čerpať fondy Európskej únie a povinnosti ministerstva zdravotníctva vrátiť operačnému programu sumu takmer štyri milióny eur. Mieru zavinenia jednotlivých aktérov tohto procesu budeme skúmať po definitívnom stanovisku Úradu pre verejné obstarávanie. Pripomeňme si napríklad, čoho sa uvedený dodatok týkal. Výmenou za vyvinutie ďalších služieb bola zo Zmluvy o dielo odstránená dodávka hardvéru. Ide o celkom zásadnú zmenu predmetu zmluvy, však, pán poslanec. Hardvér sa zaviazalo dodať ministerstvo financií pre projekt Elektronických služieb zdravotníctva. Po našom nástupe sme zistili, že v tomto projekte nie sú ani žiadne nové vyvinuté služby, ani žiadna pripravená infraštruktúra. Na čom ste chceli eHealth teda spustiť? Súčasné vedenie ministerstva zdravotníctva po svojom nástupe okamžite zahájilo intenzívne práce na tomto projekte. Boli realizované takzvané alfa testy na preverenie funkcionality jednotlivých častí diela. Následne dochádzalo k ladeniu diela a úpravám podľa požiadaviek riadiacich štruktúr projektu. Bola vytvorená štruktúra pre údajovú základňu systému. Overili sme koncept integrácie, ktorý sa použije pri hromadnom pripájaní užívateľov. V danom čase došlo aj k zabezpečeniu hardvérovej infraštruktúry, ku ktorej sa vám zaviazalo vaše ministerstvo financií. Nečinnosť bývalého vedenia ministerstva financií napravilo to súčasné. A to sa k záväzku predchádzajúcej vlády prihlásilo a infraštruktúru nám obstaralo. Súčasné vedenie ministerstva zdravotníctva na projekte intenzívne pracuje a rieši po vás zdedené a úplne zbytočné problémy. Dnes stojíme pred záverečnou fázou užívateľských testov konečne na funkčnej infraštruktúre. Po užívateľských testoch nastane fáza preberania diela a spustenia skúšobnej prevádzky. Ešte stále ste presvedčený, že sme vykonali málo práce za obdobie od vášho odchodu? Toľko je k prvej etape eHealthu. Čo vlastne teda mešká? Strategické ciele eHealth schválené vládou Slovenskej republiky ešte v roku 2008 však takisto, ako viete, obsahuje viacero projektov. Tieto projekty na seba, prirodzene, nadväzujú. Takým projektom je aj Národný zdravotnícky informačný systém. Napriek tomu, že ste vedeli o jeho potrebe, aj o časových súvislostiach, počas vášho pôsobenia na ministerstve zdravotníctva ste neurobili na tomto projekte ani čiarku. Po mojom nástupe sme reálne zhodnotili časový priestor na realizáciu projektu Národného zdravotníckeho informačného systému. Urýchlene sme po dohode s ministerstvom financií vypracovali štúdiu uskutočniteľnosti, ktorá bola schválená už v auguste 2012. Už po ôsmich mesiacoch od môjho nástupu sme predložili žiadosť o poskytnutie nenávratného finančného príspevku na projekt Národného zdravotníckeho informačného systému. O jeho kvalite svedčí aj to, že bol schválený o tri týždne, k podpisu zmluvy o nenávratný finančný príspevok došlo už začiatkom februára 2013. Súbežne s prípravou zmluvy o nenávratný finančný príspevok prebiehali od septembra 2012 aj práce na príprave verejného obstarávania na dodávateľa. Proces verejného obstarávania takto rozsiahleho projektu je mimoriadne náročný a jeho dynamiku ministerstvo zdravotníctva nedokáže ovplyvniť. Tento proces verejného obstarávania do dnešného dňa nebol ukončený. A práve preto ja osobne vidím reálne riziko, že pre krátkosť času by projekt Národného zdravotníckeho informačného systému nebol zrealizovaný do konca roku 2015. Toto je podmienka pre čerpanie eurofondov v končiacom programovacom období. Preto som po konzultácii s ministerstvom financií rozhodla o ukončení prebiehajúcej súťaže a obstaraní tohto projektu zo zdrojov nového programovacieho obdobia 2014 – 2020. Toto je dôvod, prečo musíme meniť niektoré zo stanovených termínov v zákone. Pán poslanec, skúsme si teda zhrnúť proces prípravy eHealthu. Prvý projekt Elektronické služby zdravotníctva, dielo je v procese štandardného vývoja, bude podrobené záverečným testom v skúšobnej prevádzke a bude odovzdané v súlade s povinnosťou vyčerpať zdroje európskych fondov v súčasnom programovacom období. V projekte Národného zdravotníckeho informačného systému nebolo doposiaľ ukončené verejné obstarávanie. Za dva roky vášho vládnutia na tomto projekte nebol napísaný ani riadok. To, čo meškalo, boli práve kroky ministerstva pod vaším vedením. Teraz sa snažíme napraviť tieto pochybenia, aby eHealth začal prinášať plánovanú úsporu skutočne čo najskôr. Ďakujem. (Potlesk.)